google/wiki40b huggingface dataset:
Skupina chloritu

Charakteristika

Chlority len zriedkavo vytvárajú drobné kryštáliky, najčastejšie sa vyskytujú vo forme jemnošupinkovitej masy, celistvé alebo rozptýlené v horninách. Majú prevažne tmavozelenú farbu, perleťový lesk a svetlozelený vryp. Vznikajú hlavne v premenených horninách, zriedkavejšie vo vulkanitoch a rudných žilách, ako mandľovité výplne v melafýroch. Častý je ich výskyt spolu s kremeňom.
Axolotl mexický

Opis

Väčšinou sú tmavého sfarbenia, majú širokú hlavu, po stranách im vyčnievajú háčikovité žiabre. Na chvoste je viditeľný kožný lem. Predné končatiny majú štyri, zadné päť prstov. Majú veľkú schopnosť regenerácie. Vonkajšie žiabre sa používajú na dýchanie, hoci axolotl môže na vháňanie kyslíka do pľúc využiť aj lícnu pumpu (prehĺta vzduch z hladiny). 
Axolotly majú štyri pigmentačné gény; keď mutujú, vytvárajú rôzne farebné varianty. Normálne divoké axolotly sú hnedé/pálené so zlatými škvrnami a podtónmi olív. Štyri mutantné farby sú leukistická (svetloružová s čiernymi očami), albino (zlatá so zlatými očami), axantská (sivá s čiernymi očami) a melanoidná (úplne čierny jedinec). 
Axolotly majú aj určitú obmedzenú schopnosť meniť svoju farbu a vylepšiť tak svoju kamufláž; robia to zmenou relatívnej veľkosti a hrúbky svojich melanoforov.

Starostlivosť v zajatí

Axolotl patrí k živočíchom, ktoré sú chované v zajatí. Ideálna teplota na ich chov je 16 až 18 °C, pričom teplota vyššia ako 24 °C im môže spôsobiť zrýchlenie metabolizmu vedúce až k smrti. Nižšie teploty naopak spôsobujú pomalší metabolizmus a nezdravo zníženú chuť do jedla. Škodlivý je tiež chlór z bežného vodovodného kohútika. Vyžaduje si zhruba 40 cm vysokú nádrž s hĺbkou vody najmenej 15 cm. Axolotly trávia väčšinu času v spodných častiach nádrže. Sú znášanlivé aj s inými druhmi axolotlov. 
Majú radi skôr mäsitú stravu, napríklad mrazené patentky, menšie rybky, dážďovky, či iné červy. Najlepšie je ho kŕmiť pinzetou, aby chovateľ presne vedel, koľko toho axolotl zožerie; priveľa stravy by mu mohlo privodiť zdravotné problémy. Kŕmi sa zvyčajne každý deň, hoci prežije aj dva dni bez jedla. Vhodné je, aby štrk v nádrži bol jemný, pretože axolotl patrí k druhom živočíchov, ktorí zjedia všetko čo sa im hýbe pri ústach a bežný štrk v akváriu by sa im mohol ťažšie stráviť. V zajatí a za dobrých podmienok sa zvykne dožiť aj 25 rokov.

Rozmnožovanie

Pohlavne zrelí bývajú zvyčajne okolo 14 až 25 mesiacov.  V období rozmnožovania samec vypustí spermatofor, ktorý následne samička nasaje do kloaky. Po vnútornom oplodnení samička kladie vajíčka na vodné rastliny. 
Zvláštnosťou je, že dosiahnu sexuálnu zrelosť bez toho, aby prešli metamorfózou. Mnohé druhy sú buď úplne neotenické alebo majú neotenické populácie.
Talazac

Poloha

Obec má rozlohu 1,58 km². Najvyšší bod je položený 344 m n. m. a najnižší bod 238 m n. m.

Obyvateľstvo

Počet obyvateľov obce je 73 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Secesia

Vývin

Tento umelecký štýl sa objavil v Európe a v Spojených štátoch po polovici 19. storočia a plne sa rozvinul okolo roku 1900. Vznikal v dobe, keď priemyslový „brak“ začal prenikať do všetkých oblastí života a ako reakcia proti priemyslovej civilizácii, reakcie, ktorá sa dovolávala návratu k remeselnej výrobe, ktorá bola považovaná za liek proti škaredosti.
Secesia výrazne ovplyvnila spôsob života konca 19. a začiatkom 20. storočia, neopakovateľne sa zapísala i do tváre mnohých európskych miest ako Paríž, Viedeň, Mníchov, Berlín alebo Praha. V tejto dobe bolo vytvorené nespočetné množstvo diel s vysokou umeleckou hodnotou, ale i predmetov dennej spotreby. Secesia sa stala neodmysliteľnou súčasťou nielen európskej kultúry.

Znaky

Za hlavné znaky secesného slohu sa považuje ornamentálnosť, plošnosť a záľuba v neobyčajných farbách a estetickom využití rozličných materiálov. Vláčny secesný ornament vyjadruje zvláštnu kvalitu secesného cítenia, ktoré sa vyhýba citovým výkyvom i silnému vypätiu vôle a tiahne k vyrovnanej náladovosti. Secesná línia je plynulá vlniaca sa krivka, ktorá vyvoláva v divákovi dojem nenásilného pohybu v ploche, ktorej jednotvárnosť sa vyrovnáva farebnosťou. Secesia vyhľadáva neobvyklé farebné odtiene a viaže ich podľa princípu harmónie a kontrastu. Ústredným znakom je štylizácia, secesia sa snaží prekonať gravidnú tematiku historických slohov a obracia sa priamo k prírodným tvarom (listy, kvety, ľudské a zvieracie telo).
Secesia sa prejavovala v architektúre, výtvarnom umení, v úžitkovom umení (bytové zariadenie, vitráže) a v literatúre.

Secesia v literatúre

V literatúre sa nositeľmi secesného slohu stali prúdy označované ako symbolizmus a dekadencia. Charakteristickým rysom secesie je i v literatúre tendencia k ornamentálnosti, v rovine jazykovej s tím súvisí rytmizácia vety a verša, opakovanie slov a hláskových skupín.
Pohár víťazov pohárov UEFA

Pohár víťazov pohárov UEFA bola futbalová súťaž, ktorú organizovala UEFA a ktorej sa zúčastňovali kluby jednotlivých krajín, ktoré vyhrali domáci pohár. Prvý ročník sa konal v sezóne 1960/61 a posledný v sezóne 1998/99. Kluby, ktoré vyhrali v svojej lige pohár sa od vtedy zúčastňujú Poháru UEFA. Súťaž mala formát vyraďovacích bojov na dve kolá a finále na jeden zápas na neutrálnej pôde (s výnimkou prvého ročníka).
Novoasýrska ríša

Prehľad

Najdôležitejšími mestami novoasýrskej ríše boli Aššur, Kalchu a Ninive.
V 9. stor. Asýrčania dobyli, pripojili si a postupne asyrizovali aramejské štáty pri Eufrate a v severnej Mezopotámii. Potom v 9. a 8. stor. dobyli aj Sýriu, Palestínu a kraje na severozápade, severe a východe, čím vznikla prvá veľká ríša v dejinách Predného východu. Najväčší rozsah dosiahla roku 671 pred Kr., kedy dobyla aj Egypt. Zvláštny bol vzťah k dobytej Babylonii, ktorej kultúru a vzdelanosť si Asýrčania vážili ako základ svojej kultúry. Významné babylonské mestá (Babylon, Borsippa, Sippar…) si preto mohli ponechať svoje pôvodné výsady, niektorí asýrski králi sa nechali v Babylone formálne korunovať za babylonského kráľa a podobne. Babylončania svoje postavenie využívali a často sa proti asýrskej nadvláde búrili. Ich spojencami bol pritom štát Elam.
Dobyté územia sa rôznymi vzburami často snažili od Novoasýrskej ríše odtrhnúť. Zajatcov a búriace obyvateľstvo Asýrčania mali vo zvyku presídľovať (aj po státisícoch) – usídľovali ich v skupinách po celej ríši. Vzniklo tak multietnické osídlenie a ako lingua franca sa používala aramejčina (čo platilo ešte aj neskôr v časoch Perzskej ríše). Do 10. stor. pred Kr. sa dobyté územia najprv ponechali v rukách domácich dynastií a od 9. stor. pred Kr. sa už z nich spravidla stali asýrske provincie na čele s asýrskymi guvernérmi. Od konca 9. stor. sa už títo guvernéri stávali takmer nezávislými vládcami, ktorí dokonca často ohrozovali asýrsku centrálnu vládu, ale kráľovi menom Tiglatpilesar III. (745 – 727 pred Kr.) sa reformou správy podarilo právomoci guvernérov obmedziť (najmä ich častým striedaním).
Torneo Godó

Torneo Godó tiež známy pod názvom Open SEAT (oficiálny názov v rokoch 1995 – 2007) je výročný tenisový turnaj pre mužských profesionálnych hráčov. Tento turnaj sa koná každoročne v Barcelone v Španielsku, a hrá sa na antukových kurtoch. Turnaj je časťou International Series Gold patriaci do ATP Tour.
The Scarecrow

Kompozícia

Text piesne, ktorý je označovaný ako detská naivistická poézia, obsahuje aj existencialistickú tému, kde autor zrovnáva svoju vlastnú existenciu so strašiakom (anglicky scarecrow) na poli, ktorý, zatiaľ čo je stále smutnejší, rezignuje na svoj osud.

Live a alternatívne verzie

Na koncertoch túto skladbu skupina zahrala iba v roku 1967. Prvé doložené vystúpenie, kde zaznela, sa konalo 12. mája 1967 v londýnskej Queen Elizabeth Hall v rámci predstavenia Games for May. Druhý a posledný koncert „The Scarecrow“ sa uskutočnil 1. októbra 1967 v londýnskom Saville Theatre. Vzhľadom k nezachovaným setlistom vystúpení v tomto ranom období je možné, že ju Pink Floyd hrali častejšie.
Pôvodná verzia piesne s názvom „Scarecrow“ a s dĺžkou 2 minúty a 11 sekúnd vyšla 16. júna 1967 ako B strana britského singlu „See Emily Play“ (katalógové číslo: Columbia EMI DB 8214; v USA vyšiel tento singel 22. júla pod katalógovým číslom Tower 356). 4. augusta toho roku vyšla už ako „The Scarecrow“ na albume The Piper at the Gates of Dawn. Skladba bola taktiež zaradená do kompilácii The Best of the Pink Floyd (1970) a 1967: The First Three Singles (1997). Je umiestnená aj v niekoľkých box setoch s celým albumom The Piper at the Gates of Dawn a na bonusovom disku The Early Singles box setu Shine On (1992).

Videoklipy

Pôvodný farebný videoklip skladby „The Scarecrow“ vznikol v prvej polovici júla 1967 na suffolskom vidieku a zobrazuje skupinu v pôvodnom zložení so Sydom Barrettom, ktorá na pšeničných poliach vyvádza bláznivé kúsky a nosí si svojho strašiaka.
Druhý čiernobiely videoklip bol natočený pre belgickú televíziu RTB v bruselskom Parc de Laekan 18. a 19. februára 1968. Barretta nahradil David Gilmour, plejbekový spev na originálnu stopu s Barrettovým hlasom ale predstiera Roger Waters.
Run Like Hell

Kompozícia

Hudbu napísal basgitarista Roger Waters v spolupráci s gitaristom skupiny Davidom Gilmourom (jedna z troch skladieb na albume The Wall, kde je Gilmour zapísaný ako spoluautor), text napísal Waters. V piesni spieva hlavne Roger Waters (okrem multinahrávky Gilmoura spievajúceho "Run, run, run, run,"). Taktiež skladba obsahuje aj klávesové sólo, čo je jediné sólo na celom albume, po poslednom verši začína syntetizátorové sólo. Ďalšie efekty vytvárajú pocit paranoje, so zvukom krutého smiechu, nahraním krokov, škrípanie pneumatík a hlasný výkrik.
Placentovce (taxón)

Placentalia alebo Eutheria

Taxonomické umiestnenie placentovcov bolo dlho diskutabilné. Gill (1872) zoskupil vačkovce aj placentovce do jedného taxónu Eutheria. Huxley (1880) zúžil taxón Eutheria iba na placentovce. Eutheria tak obsahovala všetky placentárne cicavce a najbližší predchodcov placentovcov (ktoré sú známe iba z fosílnych záznamov). Niektorí autori dokonca označili Placentalia a Eutheria za synonymá (Simpson 1945; Kemp 2005). Napriek tomu väčšina súčasných autorov (Wible et al. 2004, podľa dát Novacek 1999) radí taxón Placentalia pod Eutheria a kriedové druhy Eutheria sú mimo Placentalia.

Evolúcia

Najstarším známym druhom placentovského cicavca Juramaia sinensis, 160 miliónov rokov. 
Dlhšie známa je Eomaia (doslova „pradávna matka“) z neskorej kriedy, teda približne pred 125 miliónmi rokov. Nájdený bol v usadeninách jedného čínskeho jazera. Bezpochyby patrí medzi placentovce, avšak jeho boky sú príliš úzke na to aby mohol porodiť plne vyvinuté mláďa. To naznačuje, že u tohto druhu nebola placenta vo vývoji mladých veľmi dôležitá.
Venthon

Poloha

Obec má rozlohu 2,5 km². Najvyšší bod je položený 1 382 m n. m. a najnižší bod 352 m n. m.

Obyvateľstvo

Počet obyvateľov obce je 605 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Luemschwiller

Poloha

Obec má rozlohu 7,27 km². Najvyšší bod je položený 408 m n. m. a najnižší bod 283 m n. m.

Obyvateľstvo

Počet obyvateľov obce je 695 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Anatolij Alexejevič Ivanišin

Mladosť

Anatolij Ivanišin pochádza zo sibírskeho Irkutsku, po strednej škole nebol prijatý na Černigovskú vojenskú vysokú leteckú školu (rus. Черниговское Высшее военное авиационное училище летчиков), preto išiel na Irkutský polytechnický inštitút. Do Černigova sa dostal už nasledujúci rok, absolvoval v roku 1991 so zlatou medailou.
Po štúdiu slúžil v jednotkách ruského vojenského letectva vo Voronežskej oblasti, roku 1992 bol preložený do Karélie, lietal na MiGu-29 a Su-27.

Kozmonaut

Roku 1997 sa prihlásil na výber kozmonautov, ale lekári ho vyradili, bol o niekoľko centimetrov vyšší ako povolili predpisy. Pri ďalšom nábore už prešiel a 29. mája 2003 získal odporúčania Štátnej medzirezortnej komisie na zaradenie do oddielu kozmonautov CPK. Absolvoval dvojročnú všeobecnú kozmickú prípravu a 5. júla 2005 získal kvalifikáciu skúšobný kozmonaut.
Bol zaradený medzi kozmonautov pripravujúcich sa na lety na Medzinárodnú vesmírnu stanicu (ISS). V júli 2008 bol začlenený do záložnej posádky Expedície 25 (štart v septembri 2010), v apríli 2009 však z posádky vypadol. V októbri 2008 bol vybraný do záložnej posádky Expedície 27, v júli 2009 však bol zaradený do zálohy pre Expedíciu 26. Napokon v januári 2010 nahradil Sergeja Revina v hlavnej posádke Expedície 29, ktorej štart v Sojuze TMA-22 sa uskutočnil 14. novembra 2011.
Anatolij Ivanišin je ženatý, má jedného syna.
Le Boulay-Morin

Poloha

Obec má rozlohu 5,55 km². Najvyšší bod je položený 147 m n. m. a najnižší bod 84 m n. m.

Obyvateľstvo

Počet obyvateľov obce je 703 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Mikuláš Šinglovič

Životopis

Dôstojník letectva, plukovník česko-slovenskej armády a ČSĽA. Účastník protifašistického odboja. Veliteľ kombinovanej letky, neskôr letiska Tri Duby a veliteľ bojovej letky 1. čs. zmiešanej leteckej divízie v ZSSR. Nositeľ viacerých vyznamenaní. Mestský národný výbor v Banskej Bystrici mu udelil titul čestný občan Banskej Bystrice (1990).
Henschel Hs 293

Henschel Hs 293 bola nemecká protilodná riadená strela ovládaná rádiom z obdobia druhej svetovej vojny.

Vývoj

Projekt Hs 293 začal v roku 1940, založený na kĺzavej bombe „Gustav Schwartz Propellerwerke“, ktorá bola navrhnutá v roku 1939. Táto strela ešte nemala riadiaci systém, iba autopilot, ktorý udržoval priamy kurz. Bomba tak mohla byť odpálená z väčšej vzdialenosti od cieľa, čo chránilo materské lietadlo pred protivzdušnou paľbou. Nasledujúci rok Henschel pridal do spodnej časti strely raketový motor, čo umožnilo vypustiť strelu z menšej výšky pri čom by sa dolet neskrátil.
Zbraň pozostávala z 500 kg nálože, tenkého oceľového trupu s dvoma krídlami, raketového motora umiestneného v dolnej časti trupu a riadiaceho systému, ktorý prijímal povely z riadiacej jednotky Kehl. Ak sa bomba zhodila z výšky 1400 m, dolet bol okolo 3km. Hs 293 bola určená na ničenie nepancierovaných lodí, na rozdiel od bomby Fritz X. Operátor strelu ovládal s pomocou riadiacej páky. Operátor musel mať strelu stále na dohľad a aby ju videl aj z väčšej vzdialenosti, boli na jej chvoste umiestnené farebné svetlice, pre nočné operácie blikajúce svetlá.
Táto zbraň však mala jednu nevýhodu - po vypustení strely muselo materské lietadlo zostať v blízkosti cieľa, až kým ho strela nezasiahla, aby ju mohol navigátor presne naviesť na cieľ.
Vtedy bolo lietadlo veľmi zraniteľné voči útokom stíhačiek. Tento nedostatok sa nemeckí inžinieri pokúsili odstrániť tým, že do prednej časti strely umiestnili kameru (variant Hs 293 D), ale bolo už príliš neskoro a vojna skončila skôr, než mohol byť projekt zavedený do výroby.
Od roku 1942 bolo vyrobených cez 1000 kusov. Spojenecká zbraň, ktorá by mala k Hs 293 najbližšie, je americká radarom navádzaná voľne padajúca bomba Bat.
Bayas

Poloha

Obec má rozlohu 10,82 km². Najvyšší bod je položený 81 m n. m. a najnižší bod 8 m n. m.

Obyvateľstvo

Počet obyvateľov obce je 459 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Jednorožec (súhvezdie)

Hviezdy

Jednorožec leží v hustých hviezdnych poliach, ale nijaká z jeho hviezd nie je príliš výrazná. Alfa Monocerotis, má magnitúdu 3,94. Nemá však nijaké meno a nie je ničím pozoruhodná. Zaujímavejšia je trojhviezda beta Monocerotis alebo 11 Monocerotis s celkovou jasnosťou 3,76 mag., čím je zároveň najjasnejšou hviezdou súhvezdia. Je to viacnásobná hviezda.
Delta Monocerotis je veľmi tesný dvojhviezdny systém. Hlavná hviezda má jasnosť 4,7 mag. a sprievodca v odstupe 2,9“ má 8,0 mag. Ďalšou dvojhviezdou je epsilon Monocerotis alebo 8 Monocerotis, pričom hlavná zložka má 4,5 magnitúd a sprievodca 6,7 mag. Ich uhlová vzdialenosť je 13,2“ a dokážeme ich rozlíšiť ďalekohľadom s priemerom objektívu aspoň 5 cm. Ďalšou dvojhviezdou, ale len optickou, je zéta Monocerotis. Hlavná zložka má jasnosť 5 magnitúd, jej sprievodca 8,5 magnitúd a delí ich vzdialenosť 66,4“. Vo vzdialenosti 32,0 oblúkových sekúnd sa nachádza ďalšia hviezda. Na vyhľadanie oboch sprievodcov potrebujeme ďalekohľad s priemerom objektívu asi 8 cm.
R Monocerotis je premenná hviezda obklopená hmlovinou, ktorá je známa ako Hubbleova premenná hmlovina. Ďalšou premennou hviezdou obklopenou hmlovinou je známa premenná hviezda V838 Monocerotis.
Plaskettova hviezda je objekt šiestej magnitúdy pozostávajúci z dvojice extrémne hmotných a horúcich hviezd typu O. Je to spektroskopická dvojhviezda, čo znamená, že jej zložky sa nedajú nijakými ďalekohľadmi odlíšiť. 
Hviezda HR 2622 má jednu známu hmotnú exoplanétu.
HK agro Topoľčany

História hádzanej v Topoľčanoch

Nadšenci športu upravili dvor Sokolovne aj pre hádzanú. Na tomto svojpomocne vybudovanom ihrisku, začali v tom čase trénovať aj muži. V roku 1957 sa hráči Lokomotívy Topoľčany stali majstrom nitrianskeho kraja. Kvalifikáciu o postup do II. ligy, družstvo neabsolvovalo z technických príčin. Hráči Lokomotívy Topoľčany mali šťastie, keď sa z II. ligy odhlásilo mužstvo Dukla Martin. Na jeseň v ročníku 1958/59 sa topoľčianski diváci dočkali prvého ligového zápasu. V ročníku 1960/61 nastala kríza v mužskej hádzanej, viacerí hráči prestali s aktívnou činnosťou, nebolo možné doplniť mladých hráčov. Po opustení II. ligy sa družstvo mužov vrátilo do divízie, kde hralo so striedavými úspechmi v sezóne 1961/62. Po tomto ročníku vzhľadom na to, že nebolo možné doplniť káder z mužstva dorastencov, hádzaná mužov sa v ďalších ročníkoch nehrala. V tomto období až do roku 1968 sa hrala v Topoľčanoch iba hádzaná žien. V rokoch 1963/68 sa hrala mládežnícka hádzaná. K oživeniu mužskej hádzanej dochádza v roku 1969, keď sa založil oddiel hádzanej pri TS Topoľčany.
V rokoch 1970-72 hralo družstvo mužov v divízií, keď od 1. marca 1971 prevzal oddiel hádzanej Agrostav Topoľčany, čím sa vytvorila nová TJ v meste. V roku 1972 boli už pod vedením výboru TJ pri Agrostave muži úspešní a postúpili do SNL. Bolo to po 11. rokoch, keď sa v Topoľčanoch znovu začala hrať SNL mužov.
V 90-tych rokoch klub prešiel mnohými názvami. Pod názvom HO Poľnohospodár VTJ Topoľčany v súťažnom ročníku 1992/93 4. miesto federálna liga, 3. miesto v Slovenskej súťaži a účasť v európskom pohári CITY CUP, v ktorom skončili v štvrťfinále. Pod názvom Poľnohospodár Topoľčany získal v roku 1993/94 víťazstvo v Slovenskom pohári, a právo štartovať v pohári PVP, kde skončili v prvom kole. V roku 1994/95 pod názvom HC AGRO VTJ prvý titul, 1995/96 druhý titul majstra Slovenska, 1996/97 tretie miesto. A v roku 1997/98 sa klub tešil z tretieho titulu majstra Slovenska. Najväčším úspechom na medzinárodnej úrovni je nepochybne semifinále v Pohári EHF 1997/98. Po týchto úspechoch 11 rokov pracoval klub vo veľmi skromných podmienkach, ale bolo dôležité udržanie hádzanej v meste Topoľčany. V roku 2013/14 druhé miesto v slovenskej extralige. 2014/15 tretie miesto, 2016/17 tretie miesto a v sezóne 2017/2018 druhé miesto.
Na valnom zhromaždení v decembri roku 2018 ohlásil odstúpenie prezident klubu a zároveň hlavný sponzor klubu Alexander Mallo, na ktorom sa zároveň zaviazal k uhradeniu nevyplatených finančných dotácii v hodnote niekoľko desiatok tisíc euro, čo spôsobilo klubu nemalé problémy, vedúce až k situácii v ktorej niektorí hráči opustili klub, a zároveň ho žalujú za nevyplatené mzdy.
V auguste 2019 zmenil klub názov z pôvodného HK agro Topoľčany na Mestský hádzanársky klub Topoľčany, z dôvodu, že pôvodný sponzor Agrostav už nie je sponzorom hádzanej a popredné miesto sponzora prebralo mesto Topoľčany. 
Koncom augusta 2019 potvrdil prezident klubu Martin Miženko, že klub bude aj v sezóne 2019/2020 pokračovať naďalej ako HK agro Topoľčany, z dôvodu finančnej náročnosti na klub.
Rock pod Kameňom

Rock pod Kameňom je letný hudobný festival, ktorý sa koná v Snine v rekreačnej oblasti Sninské rybníky, zvyčajne druhý augustový týždeň cez víkend. Prvý ročník sa uskutočnil v roku 2003.
Na festivale každoročne vystupujú slovenské i zahraničné, amatérske aj profesionálne rockové kapely. Za posledné roky tu účinkovali napríklad Sabaton, Within Temptation, Arch Enemy, Arkona, Helloween, Soulfly, Gamma Ray, 
Alestorm, Lordi, Primal Fear, U.D.O., The Sweet, Gotthard, Tarja Turunen, Guano Apes, Edguy, Sonata Arctica, Die Happy, Sabaton, Eluveitie, Korpiklaani, Pretty Maids, Kabát, Desmod, IMT Smile, Tublatanka, Gladiátor, No Name a ďalší.

História

Prvý ročník festivalu  sa uskutočnil v dňoch 19. - 20. júla 2003. Bol špecifickým tým, že sa konal v sobotu a nedeľu (na rozdiel od ostatných ročníkov, ktoré sa konali vždy piatok a sobotu). Organizátorom prvého ročníka bolo mesto Snina a agentúra RockPlus Production.
Prvé tri ročníky festivalu sa niesli v znamení propagácie lyžiarskeho strediska Biele Kamene, tomuto bol podmienený aj výber účinkujúcich. Program bol vyplnený v prevažnej miere komerčnejšími (popovými) kapelami, ktoré boli známe zo slovenských rádií a televízií. Možnosť odprezentovať sa dostali aj amatérske skupiny. Moderátorom prvých štyroch ročníkov festivalu bol Rasťa Sokol.
Piaty ročník festivalu, patril medzi prelomové, pretože sa na ňom prvýkrát vyberalo vstupné. Moderátorom tohto a aj šiesteho ročníka bol Kamil Kobaj.
Siedmy ročník bol charakteristický zásadnou premenou v podobe obsadenia festivalu. Z podujatia zameraného výlučne na slovenskú a českú hudobnú scénu sa stal festival s medzinárodným obsadením. Hlavnými hviezdami tohto ročníka boli Lordi, Primal Fear, U.D.O., The Sweet.
Headlinermi ôsmeho a deviateho ročníka boli Gotthard, Tarja Turunen, Guano Apes, Edguy, Sonata Arctica, Die Happy, Kabát.
Posledný a zároveň doteraz najúspešnejší ročník festivalu sa uskutočnil 10. - 11. augusta 2012. Na javisku sa objavilo 20 interpretov, medzi ktorými boli Sabaton, Eluveitie, Korpiklaani, Pretty Maids, Kabát, Wanastowi Vjecy.
Sídlisko II (Prešov)

Ulice a námestia

Na sídlisku sa nachádzajú tieto ulice: 
19. januára,  Átriová,  Čerešňová, Československej armády, Engelsova, Fraňa Kráľa, Fučíkova, Gorkého, Jabloňová, časť ulice Levočská, Marka Čulena, Matúša Trenčianskeho, Mojmírova, Nábrežná, Obrancov mieru, Odborárska, Októbrová, Rombauerova, Staré záhrady (premenovaná časť ulice Marka Čulena). 
Okrem týchto ulíc k sídlisku patrí aj Námestie mládeže.

Občianska vybavenosť

Najznámejšie je nákupné stredisko Centrál, supermarket Lidl a súkromná nemocnica Oáza. Okrem toho sú tam základné školy a ďalšia potrebná občianska vybavenosť.

Doprava a infraštruktúra

Hlavným dopravným ťahom, ktorý prechádza cez sídlisko, je štvorprúdová komunikácia Obrancov mieru, tvoriaca hlavný ťah na Košice. Okrajom sídliska vedie aj časť Levočskej ulice v smere Poprad - Vranov nad Topľou. Neďaleko sídliska sa nachádza železničná zastávka Prešov - mesto. Čo sa týka mestskej hromadnej dopravy, Sídlisko II je obsluhované trolejbusovými linkami 2, 5, 5D a 38. Doplnkovú dopravu k trolejbusom tvoria autobusové linky 11, 12, 15, 17, 18, 21, 24, 29, 34, 43 a nočná linka N1.
Barbaira

Poloha

Obec má rozlohu 9,4 km². Najvyšší bod je položený 502 m n. m. a najnižší bod 66 m n. m.

Obyvateľstvo

Počet obyvateľov obce je 721 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
La Motte-d’Aveillans

Poloha

Obec má rozlohu 9,78 km². Najvyšší bod je položený 1 617 m n. m. a najnižší bod 637 m n. m.

Obyvateľstvo

Počet obyvateľov obce je 1 810 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Karol Schretter

Životopis

Študoval na univerzite v Trnave, 1661 bakalár filozofie. Roku 1662 vstúpil do jezuitskej rehole, prednášal prírodné vedy na filozofickej fakulte v Trnave, Viedni, neskôr profesor kanonického práva na univerzite a riaditeľ kolégia v Trnave, predstavený rehoľného domu v Győri, Levoči a v Banskej Bystrici, kde ho zajali Tököliho vstúpenci. V Banskej Bystrici vyučoval gramatiku a spoločenské náuky na gymnáziu (1665). Autor právnického spisu o testamentoch , v ktorom dokazuje pôvod uhorského práva v rímskom práve.